**Objavljen nov rokovnik za vpis novincev v srednje šole za šolsko leto 2020/2021**

Na ministrstvu so pripravili **nov rokovnik za prijavo in vpis v srednje šole za naslednje šolsko leto**.

**Nov rok za prijavo** za vpis v srednješolske programe in dijaške domove **11. maj 2020.** Do tega datuma morajo vsi kandidati, ki se želijo naslednje šolsko leto izobraževati v srednji šoli oziroma bivati v dijaškem domu, oddati prijavnico, med njimi tudi tisti, ki še niso opravljali preizkusov nadarjenosti na srednjih šolah, ki izvajajo izobraževalne programe, za katere je kot posebni vpisni pogoj treba uspešno opraviti tudi preizkus nadarjenosti.

Vsak kandidat odda **samo eno prijavnico za vpis.**

Kandidatom za vpis v srednje šole **je prijavnica na voljo na spletni strani e-uprave**, na naslovu: <https://e-uprava.gov.si/podrocja/vloge/vloga.html?id=2192>. Kandidati naj prijavnico natisnejo, jo izpolnijo, podpišejo (kandidat in starš) in jo pošljejo na izbrano srednjo šolo. Prijavnico lahko pošljejo priporočeno po pošti (samo priporočeno in NE s povratnico), ali pa skenirano (fotografirano) na elektronski naslov izbrane srednje šole.

Ob tem poudarjajo, da na prijavnici za vpis v srednje šole **ni potreben podpis in žig** ravnateljice oz. ravnatelja osnovne šole.

**Tistim kandidatom, ki so že oddali prijavnico za vpis v srednje šole, nove prijavnice ni treba več pošiljati, saj so do sedaj prispele prijavnice veljavne in upoštevane.**

V rokovniku je predvideno, da bodo **srednje šole izvajale preizkuse nadarjenosti v tednu od 1. junija do 6. junija 2020,** o natančnih razporeditvah bodo kandidati obveščeni s strani srednjih šol. Kandidate bodo šole obvestile o uspehu na preizkusih najkasneje do **10. junija 2020**. Če kandidat ne bo opravil preizkusa nadarjenosti, bo imel še dovolj časa, da svojo prijavo za vpis, ki jo je oddal do 11. maja 2020, prenese na drugo izbrano šolo. **Rok za prenos prijave je do 16. junija 2020,** do takrat lahko vsak kandidat svojo prijavo prenese iz kakršnihkoli razlogov.

**Da bi se v čim večji meri izognili fizičnim obiskom srednjih šol, kandidatom svetujemo, da v primeru, če se bodo odločili za prenos prijave, to storijo tako, da na izbrano srednjo šolo, kjer bodo imeli prvotno prijavnico, na elektronski naslov svetovalnega delavca, ki ureja vpis, posredujejo skenirano / fotografirano izjavo, podpisano s strani kandidata in starša, v kateri pisno zaprosijo, da v njihovem imenu svetovalni delavec odjavi kandidata na programu, za katerega je oddal prvotno prijavnico, in jo posreduje na drugo šolo, kamor bi želel kandidat prenesti prijavo. Da ne bi po nepotrebnem preveč obremenjevali svetovalnih delavcev srednjih šol, prosimo, da kandidati dobro premislijo, kam bi želeli prenesti prijavnico, zato da ne bi prihajalo do večkratnih prenosov prijav enega kandidata.**

Kot izhaja iz rokovnika, bodo kandidati za vpis v srednje šole oziroma dijaške domove v primeru, da bi se prijavili v izobraževalni program, kjer bo predvidena **omejitev vpisa**, o tem obveščeni **26. junija 2020 popoldan,** ko bodo na spletnih straneh ministrstva objavili seznam srednjih šol, ki bodo vpis omejile.

**Vpis v srednje šole** bo potekal v tednu **od 30. junija 2020 do 6. julija 2020**, odvisno od razporeda šol, o natančni razporeditvi bodo kandidati seznanjeni s strani šole.

Spodnje meje točk prvega kroga izbirnega postopka bodo na spletni strani ministrstva objavljene predvidoma **6. julija 2020 popoldan**.

Tisti kandidati, ki bodo prijavljeni na izobraževalni program, kjer bo omejitev vpisa in ne bodo sprejeti v prvem krogu izbirnega postopka, bodo **prijavnico za drugi krog** izbirnega postopka oddali na šoli, kjer so oddali že prvotno prijavnico, in sicer **do 9. julija 2020 do 13. ure**. Vse podrobnosti o tem, tudi prijavnico za drugi krog, bodo kandidati dobili na srednji šoli, prijavnica za drugi krog pa bo objavljena tudi na spletni strani ministrstva. Kandidati bodo o rezultatih drugega kroga izbirnega postopka seznanjeni **14. julija 2020**.